Saak teen oudminister se vrou teruggetrek | Maroela Media
Norma Mngoma, vrou van oudmin. Malusi Gigaba. (Foto: Ian Landsberg African News Agency/ANA)
Die Nasionale Vervolgingsgesag (NVG) het besluit om die saak teen Norma Mngoma, vrou van voormalige minister van finansies, terug te trek.
Mngoma is in Julie verlede jaar op aanklag van opsetlike saakbeskadiging en crimen injuria in hegtenis geneem. Sy is daarvan beskuldig dat sy een van Gigaba se luukse motors gekrap het.
Lumka Mahanjana, woordvoerder van die NVG, sê die besluit om die aanklagte terug te trek, is gegrond op die hooggeregshof in Pretoria se uitspraak dat die Valke se lasbrief vir Gigaba se inhegtenisneming tersyde gestel moet word. Die hof het beslis die lasbrief is onregmatig.
"Die besluit om die saak weer te hervat, hang af van die oorweging van verdere vertoë aangaande die klagte teen Gigaba," sê Mahanjana.
Maroela Media het vroeër berig daar was destyds heelwat vrae oor waarom die Valke enigsins betrokke was by die saak en die eenheid het toe gesê dit vorm deel van 'n breër ondersoek na ernstiger bewerings.
Mngoma het onder meer aangevoer haar inhegtenisneming was 'n sogenaamde guns aan haar man.
Volgens News24 het die hof vroeër gehoor Mngoma is aangekeer as deel van 'n onregmatige plan van die Valke om beslag op haar elektroniese toestelle te lê en inhoud daarop uit te vee. Haar regsverteenwoordiger, adv. Dali Mpofu, het ook aangevoer 'n ander motief kon dalk wees om haar te straf of 'n les te leer omdat sy sou durf waag om haar man en sy twyfelagtige vriende te konfronteer.
Die Valke is beveel om alle inligting wat onregmatig van Mngoma se toestelle verwyder is, te herstel en alle inligting wat van haar elektroniese toestelle afgelaai is, aan haar terug te besorg.